《门有车马客行》
宋代·张方平

崇轩华盖为谁子，高阁朱扉为谁第。孟公君卿善请谒，少叔王孙有权势。

凭凌豪气务相倾，晚日署门复谁恚。君不见隆中草庐客，阳里席门居。

敛翼蓬蒿下，萧条意自如。触罗向稻梁，肯随黄口雏。

将军三降顾，真主六用谟。岂由趋逐交游得，壮心自与功名俱。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。